Stripburger: 33 let na sceni – pionirji neodvisnega stripa v Jesiju

FCRJ Palazzo Bisaccioni piazza Colocci 4, Jesi, Italija

razstava stripov, grafik, tiskovin in drugih poslastic, performativno branje, pogovori, vodstva, delavnice, projekcija

19. sept.−23. november 2025

**Revija Stripburger se** z razstavo in različnimi dogodki predstavlja v italijanskem mestu Jesi. Poleg razstave posvečene trem desetletjem stripovske produkcije in gojenja neodvisne stripovske kulture, bo program obsegal še več dogodkov (pogovor, performativno branje, delavnice …

Osrednje mesto na razstavi bo namenjeno predstavitvi del izbranih slovenskih stripavtorjev ter raznoliki stripovski in grafični produkciji iz obdobja več kot 30 let revijalne produkcije in delovanja na domači in mednarodni stripovski sceni. Na ogled bodo stripovski originali domačih avtoric in avtorjev, ki pod okriljem Stripburgerja redno objavljajo svoja dela, ter grafična dela in posebne stripovske izdaje, pod katera se podpisuje kopica avtoric in avtorjev, sopotnic in sopotnikov revije iz domače in mednarodne neodvisne stripovske scene, poosebljajo vso tisto pestrost, svojevrstnost in raznolikost, ki je zaščitni Stripburgerja znak vse od njegovih začetkov daljnega leta 1992 do današnjega dne.

Ob otvoritvi razstave, ki se je bodo udeležili članica uredništva revije Katerina Mirović ter stripavtorja in vsestranska ustvarjalca Andrej Štular in Matej Stupica, bo potekala predstavitev v obliki pogovora o zgodovini Stripburgerja kot primera dobre prakse in dolgoživosti na področju neodvisne stripovske ustvarjalnosti ter svojevrstnega posrednika med stripovskimi scenami Balkana in Zahodne Evrope. Pri pogovoru bo pogled predstavnikov organizatorjev sodelovala Paola Bristot, dolgoletna sodelavka revije Stripburger, kuratorica, urednica, producentka festivala Piccolo Festival Animazione, in profesorica na akademiji v Bentkah. Uvod v pogovor bo performativno branje Ostrih ritmov (v italijanskem prevodu), stripovskih in vizualnih interpretacij poezije Srečka Kosovela iz istoimenske Štularjeve knjige. Poezijo bosta interpretirala Andrej Štular in Paola Bristot, glasbeno spremljal Martin Ramoveš.

Organizatorja dogodka sta ACCA (Accademia di Comics, Creatività e Arti Visive) in Cassa di Risparmio. ACCA je priznana umetniška akademija, ustanovljena leta 1999 v Jesiju, nudi študij stripa, ilustracije, animacije, grafičnega oblikovanja in sodobnih vizualnih umetnosti, pa tudi scenaristike in kreativnega pisanja. Akademija je vključena tudi v različne umetniške projekte in sodelovanja tako z lokalno skupnostjo kot s širšim mednarodnim okoljem. Razstavni program s spremljevalnimi dogodki, ki ga organizirajo v sodelovanju s fundacijo Cassa di Risparmio di Jesi v razstavišču Palazzo Bisaccioni, v ospredje postavlja sodobno stripovsko produkcijo.

SODELUJOČI UMETNIKI NA RAZSTAVI: Andrej Štular, Matej Stupica, Marko Kociper, Igor Hofbauer, David Krančan, Tanja Komadina, Martin Ramoveš, Domen Finžgar, Marcel Ruijters, Jakob Klemenčič, Danijel Žeželj, Max Andersson, Matti Hagelberg, Lars Fiske, Arkadi, Pakito Bolino, Andrea Bruno, Bendik Kaltenborn, Filipe Abranches, Gašper Rus, Jyrki Heikkinen, Kaja Avberšek, Matei Branea, Matej Lavrenčič, Dunja Janković, Neža Jurman, Leon Zuodar, Mathias Lehmann …

DOGODKI:

Palazzo Bisaccioni, piazza Colocci

sobota, 20. sept. 2025, ob 17.45

konferenca "Stripburger, 33 let na sceni", gost: Paola Bristot

L'Hemingway, Piazza delle Monachette

sobota, 20. sept. 2025, ob 21.30

performativno branje poezije Ostri Ritmi Srečka Kosovela, z Andrejem Štularjem in Paolo Bristot + vizualije Andreja Štularja + spremljava na kitari: Martin Ramoveš

nedelja, 21. sept. 2025, 10.00−13.00, stripovska delavnica za otroke; mentorja: Andrej Štular & Martin Ramoveš

V času Ratatà, festivala neodvisnega stripa in ilustracije, ki bo oktobra v Jesiju, bodo potekala vodstva za šole in stripovske delavnice. Del programa festivala bo tudi pogovor Pionirji neodvisnega stripa - alternativni strip v Evropi in umetniške, politične ter družbene vsebine in projekcija animiranega filma Stripburger v gibanju, kolaža 8 stripov v različnih tehnikah in vizualnih pristopih, ki ga je ob 18. letnici revije Stripburger režiral Boris Dolenc (produkcija Forum Ljubljana, koprodukcija Invida in 100, 2010).

organizacija: Fondazione Cassa di Risparmio di Jesi, ACCA Academy of Comics, Creativity and Visual Arts

sofinancerji: Municipality of Jesi | Marche Region | JAK- Javna agencija za knjigo RS

drugi partnerji: Ratatà, Acca Fotografia, L'Hemingway

[Vizualije za novinarje](https://www.stripburger.org/press/jesi/)